ครม.ให้อำนาจ "อธิบดีสรรพากร" ยึดทรัพย์โกงภาษี
ครม.ผ่านกฎหมายเพิ่มอำนาจอธิบดีสรรพากร อายัดทรัพย์คนไทย-ต่างชาติ ฐานเลี่ยง-ฉ้อโกงภาษี
27 เม.ย. 2559

ครม.ผ่านกฎหมายเพิ่มอำนาจอธิบดีสรรพากร อายัดทรัพย์คนไทย-ต่างชาติ ฐานเลี่ยง-ฉ้อโกงภาษี
นายอภิศักดิ์ ตันติวรวงศ์ รมว.คลัง เปิดเผยว่า ที่ประชุมคณะรัฐมนตรี (ครม.) มีมติเห็นชอบร่าง พ.ร.บ.แก้ไขเพิ่มเติมประมวลรัษฎากร (ฉบับที่...) พ.ศ. ... (แก้ไขเพิ่มเติมกรณีการหลีกเลี่ยงการเสียภาษีและฉ้อโกงภาษีตามข้อเสนอ FATF) เพื่อป้องกันและปราบปรามในกรณีที่พบว่าผู้ประกอบการกิจการต่างชาติและผู้ประกอบการในประเทศ มีการหลีกเลี่ยงภาษี ฉ้อโกงภาษี หรือขอคืนภาษีเกินความจำเป็น
ทั้งนี้ ร่าง พ.ร.บ.ฉบับนี้มีสาระสำคัญ คือ หากมีการตรวจพบหลักฐานกระทำผิดฐานหลีกเลี่ยงภาษี ฉ้อโกงภาษี หรือขอคืนภาษีเกินความจำเป็น ให้อธิบดีกรมสรรพากรมีอำนาจสั่งยึดหรืออายัดทรัพย์สินเป็นการชั่วคราว เพื่อหยุดการกระทำความผิดได้ และแลกเปลี่ยนข้อมูลกับสำนักงานคณะกรรมการป้องกันและปราบปรามการฟอกเงิน (ปปง.) ในการตรวจสอบการหลีกเลี่ยงภาษี เพื่อดำเนินการฟ้องต่อศาลภาษี
“ให้อธิบดีกรมสรรพากรมีอำนาจออกคำสั่งให้ยึดหรืออายัดทรัพย์สินไว้เป็นการชั่วคราว เมื่อมีหลักฐานอันควรเชื่อว่าบุคคลใดกระทำความผิดฐานหลีกเลี่ยงหรือพยายามหลีกเลี่ยงภาษี ภาษีมูลค่าเพิ่ม ขอคืนภาษีอากรอันเป็นเท็จ โดยวิธีการยึดหรืออายัดทรัพย์สินเป็นการชั่วคราวให้เป็นไปตามระเบียบที่อธิบดีกรมสรรพากรกำหนดโดยอนุมัติของรัฐมนตรีว่าการกระทรวงการคลัง” นายอภิศักดิ์ ระบุ
นอกจากนี้ ร่าง พ.ร.บ.ยังมีสาระสำคัญอีก 4 เรื่อง คือ 1.ห้ามผู้ใดทำลาย ย้าย ซ่อนเร้น หรือโอนไปให้แก่บุคคลอื่นซึ่งทรัพย์สินที่ถูกยึดหรืออายัด 2.ให้เจ้าพนักงานประเมินมีอำนาจประเมินภาษี เบี้ยปรับ และเงินเพิ่มเมื่อมีหลักฐานอันควรเชื่อว่า ผู้ใดหลีกเลี่ยงการเสียภาษี มีอำนาจออกคำสั่งเรียกให้ส่งคืนภาษีอากรที่ได้รับคืนไป เมื่อมีหลักฐานอันควรเชื่อว่าผู้ใดขอคืนภาษีอากรอันเป็นเท็จ และมีหน้าที่จัดส่งข้อมูลที่เกี่ยวข้องไปยังสำนักงาน ปปง.
3.ให้สำนักงาน ปปง.จัดส่งบรรดาข้อมูลซึ่งได้มาตามกฎหมายว่าด้วยการป้องกันและปราบปรามการฟอกเงินให้แก่กรมสรรพากร และ 4.ให้ความผิดเกี่ยวกับการหลีกเลี่ยงหรือพยายามหลีกเลี่ยงการเสียภาษีอากรหรือฉ้อโกงภาษีอากร ให้เป็นมูลฐานความผิดตามกฎหมายว่าด้วยการป้องกันและปราบปรามการฟอกเงิน
พล.ต.สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า ครม.ยังมีมติเห็นชอบร่าง พ.ร.บ.ป้องกันและปราบปรามการสนับสนุนทางการเงินแก่การทำให้แพร่กระจายซึ่งอาวุธที่มีอานุภาพทำลายล้างสูง พ.ศ. ... โดยจะให้อำนาจ ปปง.ประกาศรายชื่อบุคคลที่คณะมนตรีสหประชาชาติ ประกาศว่าเป็นบุคคลที่เข้าไปให้การสนับสนุนทางการเงินแก่การทำให้แพร่กระจายซึ่งอาวุธอานุภาพสูง และให้มีอำนาจสั่งการให้สถาบันการเงินระงับธุรกรรมทางการเงินได้ เป็นต้น